Temeljem članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (“Narodne novineˮ, broj 26/15), članka 30. Statuta Općine Sveti Ivan Žabno („Službeni glasnik Koprivničko-križevačke županije“ broj 10/13) i članka 5. Pravilnika o financiranju programa i projekata udruga iz Proračuna Općine Sveti Ivan Žabno („Službeni glasnik Koprivničko-križevačke županije“ broj 2/16) Općinski načelnik Općine Sveti Ivan Žabno 9. veljače 2017. donosi

ODLUKU

o načinu raspodjele raspoloživih sredstava namijenjenih financiranju programa i projekata udruga iz područja kulture, socijalne skrbi i poljoprivrede za 2017.

I.

U Proračunu Općine Sveti Ivan Žabno za 2017. godinu osigurana su financijska sredstva za financijsku potporu programa/ projekata udruga namijenjenih javnim potrebama u kulturi, socijalnoj skrbi i poljoprivredi.

Predviđeni iznos ukupnih sredstava koji će biti na raspolaganju u Proračunu Općine za 2017. godinu za financiranje programa i projekata u području kulture, socijalne skrbi i poljoprivrede je 108.000,00 kuna.

Najmanji iznos financijskih sredstava koji se može prijaviti i ugovoriti po pojedinom programu ili projektu u kulturi je 1.000,00 kuna, a najveći iznos po programu ili projektu je 70.000,00 kuna.

Najmanji iznos financijskih sredstava koji se može prijaviti i ugovoriti po pojedinom programu ili projektu u socijalnoj skrbi je 1.000,00 kuna, a najveći iznos po programu ili projektu je 8.000,00 kuna.

Najmanji iznos financijskih sredstava koji se može prijaviti i ugovoriti po pojedinom programu ili projektu u poljoprivredi vezan uz organizaciju stočarske izložbe je 1.000,00 kuna, a najveći iznos po programu ili projektu je 30.000,00 kuna.

II.

Sredstva navedena u točki I. ove Odluke raspodijelit će se na temelju Javnog natječaja za financiranje programa i projekata udruga u okviru javnih potreba u kulturi, socijalnoj skrbi i poljoprivredi na području Općine Sveti Ivan Žabno za 2017. (u daljnjem tekstu : javni poziv) u skladu s dokumentacijom za provedbu javnog poziva koja je sastavni dio ove Odluke.

III.

Svaka udruga može prijaviti i ugovoriti jedan projekt ili program u okviru ovog Javnog natječaja, na razdoblje provedbe do 31. prosinca 2017. godine.

IV.

Dokumentacija za provedbu javnog natječaja obuhvaća:

1. odluku o financijskom okviru iz članka 5. Pravilnika,
2. tekst natječaja,
3. upute za prijavitelje,
4. obrasce za prijavu programa ili projekta:
   1. obrazac opisa programa ili projekta,
   2. obrazac proračuna programa ili projekta,
5. popis priloga koji se prilažu prijavi,
6. obrazac za ocjenu kvalitete/vrijednosti programa ili projekta,
7. obrazac izjave o nepostojanju dvostrukog financiranja,
8. obrazac ugovora o financiranju programa ili projekta,
9. obrasce za izvještavanje:
   1. obrazac opisnog izvještaja provedbe programa ili projekta,
   2. obrazac financijskog izvještaja provedbe programa ili projekta (Obrazac PROR-POT)

V.

Administrativnu provjeru pristiglih prijava će provesti tročlano povjerenstvo sastavljeno od službenika Jedinstvenog upravnog odjela koje imenuje općinski načelnik dok će ocjenu i procjenu prijave, u skladu s kriterijima definiranim Uputama za prijavitelje, izvršiti Povjerenstvo za ocjenjivanje koje utvrđuje Općinski načelnik Općine Sveti Ivan Žabno.

VI.

Na temelju provedenog postupka ocjenjivanja programa, Povjerenstvo za ocjenu prijavljenih programa daje prijedlog za odobravanje financijskih sredstava za programe i projekte o kojima, uzimajući u obzir sve činjenice, odlučuje Općinski načelnik.

VII.

S korisnicima kojima će biti odobrena financijska sredstva za projekte i programe Općina Sveti Ivan Žabno će sklopiti Ugovor o financijskoj potpori projektu/programu.

VIII.

Ova Odluka stupa na snagu danom donošenja.

KLASA: 230-01/17-01/02

URBROJ: 2137/19-01/1-17-2

Sveti Ivan Žabno, 9. veljače 2017.

OPĆINSKI NAČELNIK

Vladimir Oguman